മയക്കുമരുന്നു പാര്ട്ടി: മലയാളിയും കസ്റ്റഡിയില് മുംബൈ: ബോളിവുഡ് സൂപ്പര്താരം ഷാരുഖ് ഖാന്റെ മകന് ആര്യന് ഖാന് ഉള്പ്പെട്ട മയക്കുമരുന്നു കേസില് മലയാളിയും കസ്റ്റഡിയിലെന്നു റിപ്പോര്ട്ട്. ശ്രേയസ് നായര് എന്ന യുവാവും കസ്റ്റഡിയിലുണ്ടെന്നു നാര്ക്കോട്ടിക് കണ്ട്രോള് ബ്യൂറോ വൃത്തങ്ങളാണു സൂചന നല്കിയത്. ഇയാളാണ് ആര്യനും സുഹൃത്ത് അര്ബാസ് മര്ച്ചെന്റിനും മയക്കുമരുന്ന് എത്തിച്ചുകൊടുത്തതത്രെ. ശ്രേയസിനെ ഇന്ന് അറസ്റ്റ് ചെയ്ത് കോടതിയില് ഹാജരാക്കിയേക്കും. ആര്യന്റെയും അര്ബാസിന്റെയും വാട്ട്സാപ്പ് ചാറ്റില് നിന്നാണ് ഇയാളെക്കുറിച്ചു വിവരം ലഭിച്ചത്. ശ്രേയസ് നായരും മയക്കുമരുന്നു പാര്ട്ടി നടന്ന ആഡംബരക്കപ്പലില് കയറേണ്ടതായിരുന്നു. എന്നാല്, എന്തോ കാരണങ്ങളാല് ഇയാള്ക്ക് പാര്ട്ടിയില് പങ്കെടുക്കാനായില്ല. മൂവരും മുന്പ് പലതവണ കൂടിക്കാഴ്ച നടത്തിയിട്ടുണ്ട്. എന്നാല്, മയക്കുമരുന്ന് എവിടെ നിന്നാണു ലഭിച്ചതെന്ന് ആര്യനോ അര്ബാസോ കൃത്യമായി വെളിപ്പെടുത്തിയിട്ടില്ല. ഗോവയില് നിന്നാണ് ഇവ ലഭിച്ചിരുന്നതെന്നാണ് അര്ബാസിന്റെ മൊഴികളിലെ സൂചന. തനിക്ക് മുംബൈ വിമാനത്താവളത്തിനു സമീപത്തെ കേന്ദ്രത്തില് നിന്നാണ് മയക്കുമരുന്നു ലഭിച്ചിരുന്നതെന്ന് അറസ്റ്റിലായ നടി മുന്മുന് ധമേച്ച ചോദ്യംചെയ്യലില് വെളിപ്പെടുത്തി.